Document ID: 31999R2716

ΚΑΝΟΝΙΣΜΟΣ (ΕΚ) αριθ. 2716/1999 ΤΗΣ ΕΠΙΤΡΟΠΗΣ
της 20ής Δεκεμβρίου 1999
για την τροποποίηση του κανονισμού (ΕΚ) αριθ. 1564/1999 που καθορίζει την ελάχιστη τιμή στην εισαγωγή που εφαρμόζεται στις σταφίδες κατά τη διάρκεια της περιόδου εμπορίας 1999/2000, καθώς και την εξισωτική εισφορά που εισπράττεται στις περιπτώσεις που δεν τηρείται η τιμή αυτή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των μεταποιημένων οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 2199/97(2), και ιδίως το άρθρο 13 παράγραφος 8,
Εκτιμώντας τα ακόλουθα:
(1) ο κανονισμός (ΕΚ) αριθ. 1564/1999 της Επιτροπής(3), έχει καθορίσει για τις σταφίδες που υπάγονται στον κωδικό ΣΟ 0806 20, που αναγράφονται στο παράρτημα ΙΙ του κανονισμού (ΕΚ) αριθ. 2201/96, την ελάχιστη τιμή κατά την εισαγωγή για την περίοδο εμπορίας 1999/2000, σύμφωνα με τα κριτήρια που αναγράφονται στο άρθρο 13 παράγραφος 1 του ανωτέρω κανονισμού·
(2) σύμφωνα με το άρθρο 10 της συμφωνίας επί των διασφαλίσεων που έχει συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης, τα μέτρα διασφαλίσεως που έχουν ληφθεί βάσει του άρθρου ΧΙΧ της ΓΣΔΕ του 1947, που υπήρχαν κατά την ημερομηνία ενάρξεως ισχύος της συμφωνίας για τον ΠΟΕ, πρέπει να λήξουν εντός προθεσμίας οκτώ ετών, που υπολογίζεται από την ημερομηνία κατά την οποία εφαρμόστηκαν για πρώτη φορά, ή εντός πέντε ετών μετά την ημερομηνία ενάρξεως ισχύος της συμφωνίας για τον ΠΟΕ, εάν η προθεσμία αυτή λήγει αργότερα·
(3) η ελάχιστη τιμή κατά την εισαγωγή συνιστά μέτρο διασφάλισης που έχει ληφθεί σύμφωνα με το άρθρο ΧΙΧ της ΓΣΔΕ του 1947 και η Κοινότητα υπόκειται στη διεθνή νομική υποχρέωση να την καταργήσει για τα προαναφερθέντα προϊόντα το αργότερο το τέλος του 1999·
(4) πρέπει συνεπώς, προκειμένου να συμμορφωθεί με την προταθείσα υποχρέωση, να καθορίσει την ελάχιστη τιμή κατά την εισαγωγή σε επίπεδο μηδέν, με ισχύ από την 1η Ιανουαρίου 2000· η εξισωτική εισφορά που θα εισπραχθεί σε περίπτωση κατά την οποία δεν θα τηρηθεί η τιμή αυτή θα πρέπει επίσης να καθορισθεί σε μηδέν·
(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 1564/1999 αντικαθίσταται από το ακόλουθο κείμενο:
"Άρθρο 1
Η ελάχιστη τιμή κατά την εισαγωγή και η εξισωτική εισφορά που εφαρμόζονται στις σταφίδες που υπάγονται στον κωδικό ΣΟ 0806 20, από την 1η Ιανουαρίου 2000, καθορίζονται σε μηδέν."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 1999.

Labels: 2
3
17